Lo pair adultèri

Que l'avèn tenut, d'aquí avant, per mòrt. Qu'èra lo mon toton vielh. Qu'avè avut tòrt. Èra mòrt a la he, èra mòrt a la Glisa. Qu'avó lo tòrt d'aimar mamisèla Sauvanhàs, dont la didèn hòrt bèra. Per la gràcia de Diu, que se l'avè lèu perduda, tanben com lo còishe dont avó d'era. Que se los avè arrecaptats « un ric capitalista espanhòu ». Mès sii com sii qu'èra mòrt d'ara avant.

Quan se'n tornèt a soa casi, la dauna e las duas hilhas que se carèn. Li responón pas mèi jamèi sonque per òc, o per nani. Ans. A la fin finala, que morí fisicament, dens lo silenci, dishant ua hemna vinuda hòla, dont ahutèva los còishes preus casaus. Recebón pas lo dòu, que lo relòtge èra estancat dempús ans, e los miralhs aprigats. Parlèn pas mèi d'eth. Jamèi. En bèth aubrir los *Cinq Codes* dont am erterat de sas hilhas, hadoi un jorn s'esparvolar un tròç de papèr atau escriut :

*Lamma Sabacthani ?*

*fait le ,5e janvier 1867*

*15 janvier 1867. M. Martinez est passé pour revenir en Espagne.*

*Duc de Monteleone un des plus riches capitalistes de l'Europe. 27janvier 1868.*

Aqueste crit es tot çò dont èi sabut deu nòste cosin, hilh deu pecat, de la mòrt.